FI Euroopan unionin virallinen lehti L 52/33

KOMISSION DELEGOITU ASETUS (EU) N:o 151/2013,

annettu 19 päivänä joulukuuta 2012,

OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 täydentämisestä niiden teknisten sääntelystandardien osalta, joissa yksilöidään tiedot, jotka kauppatietorekisterien on julkaistava ja annettava saataville, ja operatiiviset standardit tietojen kokoamista ja vertailemista sekä tietoihin pääsyä varten

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan keskuspankin lausunnon (1),

ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (2) ja erityisesti sen 81 artiklan 5 kohdan,

sekä katsoo seuraavaa:

(1) On tärkeää, että asiaa koskevat sopimukset ja niiden vastapuolet yksilöidään selkeästi. Funktionaalisen lähestymistavan mukaan yhteisöjen pääsyä kauppatietorekisterien hallussa oleviin tietoihin olisi arvioitava sen perusteella, millaista toimivaltaa niillä on ja mitä toimintoja ne suorittavat.

(2) Euroopan arvopaperimarkkinaviranomaisella, jäljempänä ’EAMV’, olisi kauppatietorekisterien valvomiseksi oltava pääsy kaikkiin kauppatietorekisterien hallussa oleviin transaktiotason tietoihin, jotta se voi tehdä tietopyyntöjä ja toteuttaa aiheellisia valvontatoimenpiteitä sekä lisäksi seurata, onko kauppatietorekisterien rekisteröinnit säilytettävä vai peruutettava.

(3) Kun otetaan huomioon tehtävät, joita EAMV:llä on Euroopan valvontaviranomaisen (Euroopan arvopaperimarkkinaviranomainen) perustamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1095/2010 (3) ja asetuksen (EU) N:o 648/2012 nojalla, EAMV:lle olisi annettava pääsy tietoihin eri toimeksiantojen perusteella. EAMV:n henkilöstön yksittäisten jäsenten pääsyn tietoihin olisi oltava linjassa kunkin erityisen toimeksiannon kanssa.

(4) Euroopan järjestelmäriskikomitealla (EJRK), EAMV:llä ja Euroopan keskuspankkijärjestelmän (EKPJ) asianomaisilla jäsenillä, mukaan lukien tietyt kansalliset keskuspankit ja asiaankuuluvat unionin arvopaperimarkkinaviranomaiset, on toimeksianto valvoa unionin rahoitusvakautta ja säilyttää se; siksi niillä olisi näiden tehtävien hoitamiseksi oltava pääsy kaikkien vastapuolten transaktiotietoihin.

(5) Keskusvastapuolten valvontaviranomaiset ja valvojat tarvitsevat pääsyn tietoihin voidakseen täyttää tällaisia yhteisöjä koskevat velvollisuutensa tehokkaasti; siksi niillä olisi oltava pääsy kaikkiin tällaisen toimeksiannon kannalta välttämättömiin tietoihin.

(6) EKPJ:n asianomaisilla jäsenillä on oltava pääsy tietoihin, jotta ne voivat hoitaa perustehtävänsä, erityisesti liikkeeseen laskevan keskuspankin toiminnot, toimeksiantonsa valvoa rahoitusvakautta ja joissakin tapauksissa tiettyjen vastapuolten toiminnan vakauden valvontatehtävänsä. Koska joillakin EKPJ:n jäsenillä on kansallisen lainsäädännön nojalla eri toimeksiantoja, niille olisi myönnettävä pääsy tietoihin asetuksen (EU) N:o 648/2012 81 artiklan 3 kohdassa lueteltujen eri toimeksiantojen mukaisesti.

(7) Asianomaisten unionin arvopaperimarkkinaviranomaisten pääasiallisena tehtävänä on huolehtia sijoittajansuojasta omalla lainkäyttöalueellaan, ja niille olisi myönnettävä pääsy transaktiotietoihin, jotka koskevat niiden valvonta- ja täytäntöönpanotoimeksiannon piiriin kuuluvia markkinoita, osallistujia, tuotteita ja kohde-etuuksia.

(8) Julkisista ostotarjouksista 21 päivänä huhtikuuta 2004 annetun Euroopan parlamentin ja neuvoston direktiivin 2004/25/EY (4) 4 artiklan nojalla nimetyille viranomaisille olisi myönnettävä pääsy osakejohdannaisia koskeviin transaktiotietoihin, kun kohde-etuus on otettu kaupankäynnin kohteeksi säännellyillä markkinoilla viranomaisten lainkäyttöalueella, kun kohde-etuuden liikkeeseenlaskijan sääntömääräinen kotipaikka sijaitsee viranomaisten lainkäyttöalueella tai kun yhtiö toimii tarjouksen tekijänä jommankumman edellä mainituista edellytyksistä täyttävälle yhteisölle ja sen tarjoamaan vastikkeeseen sisältyy arvopapereita.

(9) Energia-alan sääntelyviranomaisten yhteistyövirastolle, jäljempänä ’ACER’, olisi energian tukkumarkkinoiden seuraamiseksi myönnettävä pääsy tietoihin, jotta se voi yhteistyössä kansallisten sääntelyviranomaisten kanssa havaita markkinoiden väärinkäyttötapauksia ja estää niitä sekä seurata energian tukkumarkkinoita ja havaita markkinoiden väärinkäyttötapauksia ja estää niitä tukkutason energiamarkkinoiden eheydestä ja läpinäkyvyydestä (REMIT) 25 päivänä lokakuuta 2011 annetun Euroopan parlamentin ja neuvoston asetuksen (EU) N:o 1227/2011 (5) nojalla. ACERilla olisi sen vuoksi oltava pääsy kaikkiin kauppatietorekisterin hallussa oleviin tietoihin energiajohdannaisista.

(10) Asetus (EU) N:o 648/2012 kattaa ainoastaan kauppaa koskevat tiedot eikä siten kata kauppaa edeltäviä tietoja, kuten asetuksessa (EU) N:o 1227/2011 edellytettyjä kauppaa koskevia toimeksiantoja. Siksi kauppatietorekistereiden ei tässä suhteessa pitäisi katsoa olevan tarkoituksenmukainen tietolähde ACERin kannalta.

(11) Kun kauppatietorekisterien hallussa oleviin tietoihin pääsyyn sovelletaan funktionaalista lähestymistapaa, toiminnan vakauden valvonta nousee tärkeään asemaan. Vastaavasti eri viranomaisilla voisi olla yhtä aikaa toimeksianto valvoa toiminnan vakautta. Siksi olisi varmistettava, että kaikilla asetuksen (EU) N:o 648/2012 81 artiklan 3 kohdassa luetelluilla viranomaisilla on pääsy asianomaisia yhteisöjä koskeviin transaktiotietoihin.

(12) Yhteisöjen, joilla on pääsy kauppatietorekisterin tietoihin asetuksen (EU) N:o 648/2012 81 artiklan 3 kohdan nojalla, olisi varmistettava, että niillä on käytössään ja ne noudattavat sellaisia toimintaperiaatteita, joilla taataan, että ainoastaan asianomaisilla henkilöillä on pääsy tietoihin tarkasti määritellyssä ja oikeudellisesti perustellussa tarkoituksessa; tässä yhteydessä olisi myös täsmennettävä, millä muilla henkilöillä on mahdollisesti lupa tutustua tällaisiin tietoihin.

(13) Tietoihin pääsyä olisi tarkasteltava kolmella kokoamistasolla. Transaktiotietojen olisi sisällettävä tiedot yksittäisistä kaupoista, positiotietojen olisi sisällettävä tiedot yksittäisten vastapuolten kokonaispositioista kohde-etuuksittain/tuotteittain ja koottujen nimellistietojen olisi vastattava kokonaispositioita kohde-etuuksittain/tuotteittain ilman vastapuolitietoja. Pääsy transaktiotietoihin tarkoittaisi myös pääsyä positiotason tietoihin ja koottuihin tietoihin. Positiotietoihin pääsy puolestaan tarkoittaisi pääsyä koottuihin tietoihin muttei transaktiotason tietoihin. Pääsyn koottuihin nimellistietoihin olisi sen sijaan oltava kaikkein yleisluontoisin kategoria eikä sen pitäisi mahdollistaa pääsyä positio- tai transaktiotason tietoihin.

(14) Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen on toimittanut komissiolle.

(15) Asetuksen (EU) N:o 1095/2010 10 artiklan mukaisesti EAMV kuuli asianomaisia viranomaisia ja Euroopan keskuspankkijärjestelmän (EKPJ) jäseniä ennen kuin se toimitti teknisten sääntelystandardien luonnokset, joihin tämä asetus perustuu. EAMV on myös järjestänyt avoimia julkisia kuulemisia näistä teknisten sääntelystandardien luonnoksista, analysoinut mahdollisia asiaan liittyviä kustannuksia ja hyötyjä sekä pyytänyt lausunnon mainitun asetuksen 37 artiklalla perustetulta EAMV:n arvopaperimarkkina-alan osallisryhmältä,

ON HYVÄKSYNYT TÄMÄN ASETUKSEN:

1 artikla

Koottujen tietojen julkaiseminen

1. Kauppatietorekisterien on julkaistava asetuksen (EU) N:o 648/2012 81 artiklan 1 kohdassa säädetyt tiedot, joihin sisältyvät vähintään

a) erittely avoimista kokonaispositioista johdannaislajeittain seuraavasti: i) hyödykkeet, ii) luotto, iii) ulkomaanvaluutta, iv) oma pääoma, v) korko, vi) muu;

b) erittely transaktioiden kokonaismääristä johdannaislajeittain seuraavasti: i) hyödykkeet, ii) luotto, iii) ulkomaanvaluutta, iv) oma pääoma, v) korko, vi) muu;

c) erittely kokonaisarvoista johdannaislajeittain seuraavasti: i) hyödykkeet, ii) luotto, iii) ulkomaanvaluutta, iv) oma pääoma, v) korko, vi) muu.

2. Tiedot julkaistaan verkkosivustolla tai -portaalissa, joka on helposti yleisön saatavilla ja jota ajantasaistetaan vähintään kerran viikossa.

2 artikla

Asianomaisten viranomaisten pääsy tietoihin

1. Kauppatietorekisterin on annettava Euroopan arvopaperimarkkinaviranomaiselle (EAMV) pääsy kaikkiin transaktiotietoihin, jotta EAMV voi toteuttaa toimivaltaansa kuuluvat valvontatoimet.

2. EAMV ottaa käyttöön sisäiset menettelyt sen varmistamiseksi, että asianmukaisella henkilöstöllä on pääsy tietoihin ja että tietoihin pääsyä voidaan rajoittaa EAMV:n toimeksiantoon kuuluvien muiden kuin valvontatoimien osalta.

3. Kauppatietorekisterin on annettava energia-alan sääntelyviranomaisten yhteistyövirastolle pääsy kaikkiin sellaisia johdannaisia koskeviin transaktiotietoihin, joiden kohde-etuutena on energia tai joiden kohde-etuutena ovat päästöoikeudet.

4. Kauppatietorekisterin on annettava keskusvastapuolta valvovalle toimivaltaiselle viranomaiselle ja tarvittaessa keskusvastapuolta valvovalle Euroopan keskuspankkijärjestelmän (EKPJ) asianomaiselle jäsenelle pääsy kaikkiin keskusvastapuolen määrittämiä tai ilmoittamia transaktioita koskeviin tietoihin.

5. Kauppatietorekisterin on annettava toimivaltaiselle viranomaiselle, joka valvoo ilmoitettujen sopimusten kauppapaikkoja, pääsy kaikkiin kyseisillä kauppapaikoilla toteutettuja sopimuksia koskeviin transaktiotietoihin.

6. Kauppatietorekisterin on annettava direktiivin 2004/25/EY 4 artiklan nojalla nimetylle valvontaviranomaiselle pääsy kaikkiin johdannaisia koskeviin transaktiotietoihin, kun kohde-etuutena on arvopaperi, jonka on laskenut liikkeeseen yhtiö, joka täyttää jonkin seuraavista ehdoista:

a) yhtiön arvopaperit on otettu kaupankäynnin kohteeksi säännellyillä markkinoilla viranomaisten lainkäyttöalueella;

b) yhtiön sääntömääräinen kotipaikka tai, jos sillä ei ole sääntömääräistä kotipaikkaa, päätoimipaikka sijaitsee viranomaisen lainkäyttöalueella;

c) yhtiö toimii tarjouksen tekijänä a tai b alakohdassa tarkoitetuille yhteisöille ja sen tarjoamaan vastikkeeseen sisältyy arvopapereita.

7. Edellä 6 kohdan mukaisesti annettavien tietojen on sisällettävä tiedot

a) kohde-etuutena olevista arvopapereista;

b) johdannaislajista;

c) position merkistä;

d) viitearvopapereiden määrästä;

e) johdannaisen vastapuolista.

8. Kauppatietorekisterin on annettava asetuksen (EU) N:o 648/2012 81 artiklan 3 kohdan h alakohdassa tarkoitetuille asianomaisille unionin arvopaperimarkkinaviranomaisille pääsy kaikkiin transaktiotietoihin, jotka koskevat kyseisten viranomaisten valvontatehtävien ja -toimeksiantojen piiriin kuuluvia markkinoita, osallistujia, sopimuksia ja kohde-etuuksia.

9. Kauppatietorekisterin on annettava Euroopan järjestelmäriskikomitealle, EAMV:lle ja asianomaisille EKPJ:n jäsenille transaktiotason tiedot

a) kaikista vastapuolista niiden lainkäyttöalueella;

b) johdannaissopimuksista, kun johdannaissopimuksen viiteyhteisö sijaitsee niiden lainkäyttöalueella tai kun viitelaina on asianomaisen lainkäyttöalueen valtionlaina.

10. Kauppatietorekisterin on annettava asianomaiselle EKPJ:n jäsenelle pääsy positiotietoihin, jotka koskevat kyseisen jäsenen liikkeeseen laskemassa valuutassa tehtyjä johdannaissopimuksia.

11. Ilmoitusvelvollisuuden piiriin kuuluvien vastapuolten toiminnan vakauden valvomiseksi kauppatietorekisterin on annettava asetuksen (EU) N:o 648/2012 81 artiklan 3 kohdassa luetelluille asianomaisille yhteisöille pääsy kaikkiin tällaisia vastapuolia koskeviin transaktiotietoihin.

3 artikla

Kolmannen maan viranomaiset

1. Kauppatietorekisterin on annettava pääsy tietoihin sellaisen kolmannen maan asianomaiselle viranomaiselle, joka on tehnyt asetuksen (EU) N:o 648/2012 75 artiklassa tarkoitetun kansainvälisen sopimuksen unionin kanssa, ja tässä yhteydessä otettava huomioon kyseisen kolmannen maan viranomaisen toimeksianto ja tehtävät sekä noudatettava asianomaisen kansainvälisen sopimuksen määräyksiä.

2. Kauppatietorekisterin on annettava pääsy tietoihin sellaisen kolmannen maan asianomaiselle viranomaiselle, joka on tehnyt asetuksen (EU) N:o 648/2012 76 artiklassa tarkoitetun yhteistyöjärjestelyn EAMV:n kanssa, ja tässä yhteydessä otettava huomioon kyseisen kolmannen maan viranomaisen toimeksianto ja tehtävät sekä noudatettava asianomaisen yhteistyöjärjestelyn määräyksiä.

4 artikla

Tietojen kokoamista ja vertailemista koskevat operatiiviset standardit

1. Kauppatietorekisterin on annettava asetuksen (EU) N:o 648/2012 81 artiklan 3 kohdassa luetelluille yhteisöille pääsy tietoihin niiden viestintämenettelyjen, sanomankäsittelystandardien ja viitetietojen mukaisesti, joita käytetään yleisesti kansainvälisellä tasolla.

2. Kaupan vastapuolten on annettava kullekin johdannaissopimukselle yksilöllinen kauppatunnus, jotta kauppatietorekisterit voivat koota ja vertailla tietoja eri kauppatietorekisterien välillä.

5 artikla

Tietoihin pääsyä koskevat operatiiviset standardit

1. Kauppatietorekisterin on kirjattava tiedot tietoihin pääsystä, kun tiedot on annettu asetuksen (EU) N:o 648/2012 81 artiklan 3 kohdassa luetelluille yhteisöille.

2. Edellä 1 kohdassa tarkoitetut tietoihin päästystä kirjattavat tiedot ovat

a) niiden tietojen laajuus, joihin on tutustuttu;

b) viittaus oikeudellisiin säännöksiin, joilla myönnetään pääsy tällaisiin tietoihin asetuksen (EU) N:o 648/2012 ja tämän asetuksen nojalla.

6 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä joulukuuta 2012. Komission puolesta Puheenjohtaja José Manuel BARROSO

(1) Ei vielä julkaistu virallisessa lehdessä.

(2) EUVL L 201, 27.7.2012, s. 1.

(3) EUVL L 331, 15.12.2010, s. 84.

(4) EUVL L 142, 30.4.2004, s. 12.

(5) EUVL L 326, 8.12.2011, s. 1.